༄༅། །དཔོན་ཚེ་དབང་རྣམ་རྒྱལ་པ་ལ་གནང་བའི་ཐང་ཀའི་རྒྱབ་ཡིག་བཞུགས་སོ།། ཤྲཱི་ས་སྐྱ་པ་སྟོབས་ཀྱི་མགོན་པོའི་སྨིན་གྲོལ་གང་དང་ཞལ་མི་གཉིས་པའི་རྣམ་འདྲེན་དམ་པ་རྣམས་ཀྱི་དྲུང་དུ་གང་གི་སྐུའི་སྣང་བས་ས་དཀར་པོ་རྒྱབ་ཡོལ་དུ་མཛད། མོན་གྲོག་འབལ་གྲོག་བར་སྐྱིལ་ཀྲུང་གཅིག་གིས་ཁྱབ་པར་མཛད་པའི་གནས་མཆོག་དམ་པར་ཐོས་ཤིང་། དེའི་རྒྱུན་འཛིན་གང་དེའི་ཡི་གེ་རྟ་ནག་སྡིངས་དགའ་བྱ་བཟང་པ་འདི་པ་སྤྱིར་ཡ་རབས་རྗེ་རིགས་ཁུངས་ཅན་ཡིན་པ་དང་ཁྱད་པར་རྩེ་གདོང་བདག་ཆེན་ཀུན་དགའ་བསམ་གྲུབ་ཀྱིས་འདི་པའི་སྲས་མོར་ནོར་རྒྱུན་མའི་སྤྲུལ་པ་འབྱོན་པར་ལུང་བསྟན་པ་བཞིན། རྩེ་གདོང་ཁྲི་ཆེན་འཇམ་དབྱངས་ཀུན་དགའ་བསོད་ནམས་ལྷུན་གྲུབ་ཀྱི་ཡུམ་དེ་ཉིད་ཡིན་པས་དཔལ་ས་སྐྱ་པ་དང་སྐུ་ཉེ་ཡིན་པ་སོགས་རྒྱུ་མཚན་དུ་མས་འདི་པ་རིགས་བརྒྱུད་མི་ནོར་དར་རྒྱས་ཆོས་སྲིད་དཔལ་འབྱོར་གྱིས་ཕྱུག་པ་ཞིག་དགོས་རྒྱུ་ཡིན་པས། ཁྱོད་གཟུགས་ཅན་གཟུགས་མེད་སྤྱི་དང་། བྱེ་བྲག་ལན་ཆགས་ཤ་འཁོན་གཉེར་བ་ཚང་མས་འདི་པའི་ཐད་དུ་གནོད་འགལ་ལོག་པར་འགྲོ་བ་གཏན་ནས་མ་བྱེད་པར་སྡེ་པ་བརྒྱུད་བཅས་སྐུ་གཟུགས་བཟང་ཞིང་ལུགས་གཉིས་ཀྱི་མཛད་པར་འགྲན་བྲལ་དཔའ་བོ་ཤ་སྟག་ཏུ་འབྱུང་བ་དང་། རིགས་བརྒྱུད་འཁོར་འབངས་ལོངས་སྤྱོད་སོགས་ཕུན་སུམ་ཚོགས་པའི་ཡོན་ཏན་ཐམས་ཅད་དར་རྒྱས་ཡུན་དུ་བརྟན་པའི་འཕྲིན་ལས་ལོ་ཟླ་ཞག་འགྱངས་མེད་པར་སྒྲུབས་ཤིག དེའི་དགེ་བར་ཁོ་བོས་བསྔོ་སྨོན་གྱིས་ཟིན་པར་བགྱིས་པས་རང་གཞན་ཐམས་ཅད་ལ་ཕན་པ་ཡིན་ནོ་ཞེས། ས་སྐྱ་པ་ངག་དབང་ཀུན་དགའ་བློ་གྲོས་སངས་རྒྱས་བསྟན་པའི་རྒྱལ་མཚན་དཔལ་བཟང་པོས་ཡོངས་ལ་དགེ་བའི་ཡི་གེར་གདམས།། །།ཞུས་སོ།། །།